# ᱠᱩᱱᱛᱚᱲᱟ ᱠᱩᱢᱟᱨᱤ ᱥᱟᱵᱚᱛ

| ᱠᱩᱱᱛᱚᱲᱟ ᱠᱩᱢᱟᱨᱤ ᱥᱟᱵᱚᱛ |
| --- |
| ᱠᱩᱱᱛᱚᱲᱟ ᱠᱩᱢᱟᱨᱤ ᱥᱟᱵᱚᱛ |
| ᱡᱟᱱᱟᱢ ᱧᱩᱛᱩᱢ ᱡᱟᱱᱟᱢ ᱢᱟᱹᱦᱤᱛ  ᱟᱨ  ᱡᱟᱱᱟᱢ ᱴᱷᱟᱶ | ᱯᱷᱮᱵᱽᱨᱩᱣᱟᱨᱤ ᱘, ᱑᱙᱐᱑(1901-02-08) ᱡᱚᱜᱽᱫᱚᱞᱯᱩᱨ, ᱵᱚᱥᱛᱚᱨ ᱯᱚᱱᱚᱛ, ᱛᱟᱞᱢᱟ ᱯᱨᱚᱵᱷᱤᱱᱥ, ᱵᱽᱨᱤᱴᱤᱥ ᱨᱟᱡᱽ (ᱱᱤᱛᱚᱜ ᱪᱷᱚᱛᱛᱤᱥᱜᱚᱲ, ᱥᱤᱧᱚᱛ) |
| ᱜᱩᱨ | ᱒᱓ ᱚᱜᱚᱥᱴ ᱑᱙᱓᱘ (ᱩᱢᱮᱨ ᱓᱗ ᱥᱮᱨᱢᱟ) ᱫᱤᱞᱞᱤ, ᱵᱽᱨᱤᱴᱤᱥ ᱨᱟᱡᱽ |
| ᱫᱤᱥᱚᱢᱤᱭᱟᱹ | ᱥᱤᱧᱚᱛᱤᱭᱟᱹ |
| ᱠᱟᱹᱢᱤ | ᱰᱟᱠᱴᱚᱨ, ᱚᱱᱚᱞᱤᱭᱟᱹ, ᱚᱱᱚᱲᱦᱤᱭᱟᱹ, ᱥᱟᱶᱛᱟ ᱠᱟᱹᱢᱤᱭᱟᱹ |
| ᱡᱤᱭᱚᱱ ᱥᱚᱦᱮᱫ | ᱠᱨᱤᱥᱱᱟ ᱯᱨᱚᱥᱟᱫᱽ ᱵᱽᱨᱚᱢᱦᱚᱪᱟᱨᱤ |
| ᱦᱚᱯᱚᱱ | ᱑ |
| ᱢᱟᱹᱱ ᱥᱟᱨᱦᱟᱣ | ᱩᱛᱠᱚᱲ ᱵᱷᱟᱨᱚᱛᱤ (᱑᱙᱒᱕) |

**ᱠᱩᱱᱛᱚᱲᱟ ᱠᱩᱢᱟᱨᱤ ᱥᱟᱵᱚᱛ** (᱘ ᱯᱷᱮᱵᱽᱨᱩᱣᱟᱨᱤ ᱑᱙᱐᱑ – ᱒᱓ ᱟᱜᱚᱥᱴ ᱑᱙᱓᱘) ᱫᱚ ᱵᱽᱨᱤᱴᱤᱥ ᱥᱤᱧᱚᱛ ᱚᱠᱛᱚ ᱨᱤᱱᱤᱡ ᱢᱤᱫ ᱧᱩᱛᱩᱢᱟᱱ ᱳᱰᱤᱭᱟ ᱚᱱᱚᱲᱦᱤᱭᱟᱹ ᱛᱟᱦᱮᱸ ᱠᱟᱱᱟᱭ ᱾ ᱩᱱᱤ ᱫᱚ ᱳᱰᱤᱥᱟ ᱨᱤᱱᱤᱡ ᱢᱤᱫ ᱢᱟᱨᱟᱝ ᱰᱟᱠᱴᱚᱨ, ᱚᱱᱚᱞᱤᱭᱟᱹ, ᱥᱟᱯᱲᱟᱣᱤᱭᱟᱹ ᱟᱨ ᱥᱤᱧᱚᱛᱤᱭᱟᱹ ᱯᱷᱩᱨᱜᱟᱹᱞ ᱞᱟᱲᱟᱣᱱᱟ ᱨᱤᱱᱤᱡ ᱢᱤᱫ ᱟᱹᱭᱩᱨᱤᱭᱟᱹ ᱦᱚᱸᱭ ᱛᱟᱦᱮᱸ ᱠᱟᱱᱟ ᱾ ᱩᱱᱤ ᱫᱚ ᱑᱙᱒᱕ ᱥᱟᱞᱮ ᱨᱮ "ᱩᱛᱠᱚᱲ ᱵᱷᱟᱨᱚᱛᱤ" ᱢᱟᱹᱱ ᱛᱮᱠᱚ ᱥᱟᱨᱦᱟᱣ ᱞᱮᱫᱮᱭᱟ ᱾

## ᱮᱛᱚᱦᱚᱵ ᱡᱤᱭᱚᱱ

ᱠᱩᱱᱛᱟᱞᱟ ᱠᱩᱢᱟᱨᱤ ᱥᱟᱵᱚᱛ ᱫᱚ ᱘ ᱯᱷᱮᱵᱽᱨᱩᱣᱟᱨᱤ ᱑᱙᱐᱑ ᱥᱟᱞᱮ ᱨᱮ ᱵᱟᱥᱛᱟᱨ ᱨᱟᱡᱽ ᱯᱚᱱᱚᱛ ᱨᱮᱱᱟᱜ ᱩᱱ ᱡᱚᱠᱷᱚᱡᱟᱜ ᱨᱟᱡᱽᱜᱟᱲ ᱡᱚᱜᱚᱫᱚᱞᱯᱩᱨ ᱨᱮᱭ ᱡᱟᱱᱟᱢ ᱞᱮᱱᱟ, (ᱱᱤᱛᱚᱜ ᱫᱚ ᱪᱷᱚᱛᱛᱤᱥᱜᱚᱲ ᱨᱮ) ᱾ ᱟᱡ ᱵᱟᱵᱟ ᱰᱮᱱᱤᱭᱮᱞ ᱥᱟᱵᱚᱛ ᱫᱚ ᱢᱤᱫ ᱰᱟᱠᱴᱚᱨ ᱮ ᱛᱟᱦᱮᱸ ᱠᱟᱱᱟ ᱾ ᱟᱡ ᱟᱭᱳᱣᱟᱜ ᱧᱩᱛᱩᱢ ᱫᱚ ᱢᱚᱱᱤᱠᱟ ᱥᱟᱵᱚᱛ ᱛᱟᱦᱮᱸ ᱠᱟᱱᱟ ᱾ ᱟᱡ ᱢᱟᱢᱚ ᱵᱟᱵᱟ ᱫᱚ ᱫᱟᱱᱰᱟᱢᱩᱠᱩᱱᱫᱟᱯᱩᱨ, ᱯᱩᱨᱤ ᱨᱤᱱ ᱠᱟᱱᱟ ᱠᱚ ᱛᱟᱦᱮᱸᱫ ᱾ ᱟᱡ ᱵᱟᱵᱟ ᱫᱚ ᱵᱟᱥᱛᱟᱨ ᱛᱮᱭ ᱩᱪᱟᱹᱲ ᱞᱮᱱᱟ ᱟᱨ ᱟᱡᱟᱜ ᱡᱟᱱᱟᱢ ᱢᱟᱲᱟᱝ ᱨᱮ ᱤᱥᱟᱹᱭ ᱫᱷᱚᱨᱚᱢ ᱮ ᱟᱯᱱᱟᱨ ᱞᱮᱫ ᱛᱟᱦᱮᱸᱫ ᱾ ᱟᱡᱟᱜ ᱡᱟᱱᱟᱢ ᱛᱟᱭᱚᱢ ᱟᱹᱰᱤ ᱞᱚᱜᱚᱱ ᱜᱮ ᱟᱡ ᱫᱚ ᱟᱡ ᱨᱤᱱ ᱜᱷᱟᱨᱚᱸᱡᱽ ᱥᱟᱶ ᱵᱚᱨᱢᱟ ᱛᱮᱠᱚ ᱥᱮᱱ ᱞᱮᱱᱟ ᱾
ᱟᱡᱟᱜ ᱜᱤᱫᱽᱨᱟᱹ ᱚᱠᱛᱚ ᱫᱚ ᱵᱚᱨᱢᱟ ᱨᱮ ᱵᱤᱛᱟᱹᱣ ᱞᱮᱱᱟ ᱾ ᱵᱚᱨᱢᱟ ᱨᱮ ᱛᱟᱦᱮᱸ ᱠᱟᱱ ᱚᱠᱛᱚ ᱨᱮ ᱟᱡ ᱵᱟᱵᱟ ᱫᱚ ᱫᱚᱲᱦᱟ ᱛᱮᱭ ᱵᱟᱯᱞᱟ ᱮᱱᱟ ᱟᱨ ᱠᱩᱱᱛᱟᱞᱟ ᱫᱚ ᱟᱡ ᱟᱭᱳ ᱥᱟᱶ ᱳᱰᱤᱥᱟ ᱛᱮᱭ ᱨᱩᱣᱟᱹᱲ ᱦᱮᱡ ᱮᱱᱟ ᱾ ᱵᱚᱨᱢᱟ ᱠᱷᱚᱱ ᱨᱩᱣᱟᱹᱲ ᱠᱟᱛᱮ ᱟᱡ ᱟᱭᱳ ᱥᱟᱶ ᱠᱷᱚᱨᱫᱟ ᱨᱮ ᱠᱤᱱ ᱵᱟᱥᱟ ᱮᱱᱟ ᱾ ᱛᱤᱨᱞᱟᱹ ᱥᱮᱪᱮᱫ ᱨᱮᱱᱟᱜ ᱟᱹᱰᱤ ᱟᱱᱟᱴ ᱛᱟᱦᱮᱸ ᱠᱟᱱ ᱨᱮᱦᱚᱸ ᱟᱡ ᱟᱭᱳᱣᱟᱜ ᱠᱩᱨᱩᱢᱩᱴᱩ ᱛᱮ ᱟᱡ ᱫᱚ ᱱᱟᱯᱟᱭ ᱥᱮᱪᱮᱫ ᱮ ᱧᱟᱢ ᱞᱮᱫᱼᱟ ᱾ ᱟᱡ ᱫᱚ ᱨᱮᱵᱷᱮᱱᱥᱟ ᱜᱟᱨᱞᱥ ᱦᱟᱭ ᱥᱠᱩᱞ ᱨᱮᱭ ᱯᱟᱲᱦᱟᱣ ᱞᱮᱱᱟ ᱟᱨ ᱠᱚᱴᱚᱠ ᱨᱮᱱᱟᱜ ᱳᱰᱤᱥᱟ ᱢᱮᱰᱤᱠᱟᱞ ᱥᱠᱩᱞ, (ᱱᱤᱛᱚᱜ ᱫᱚ ᱥᱨᱤᱨᱟᱢ ᱪᱚᱸᱫᱽᱨᱚ ᱵᱷᱚᱸᱡᱽ ᱢᱮᱰᱤᱠᱟᱞ ᱠᱚᱞᱮᱡᱽ ᱮᱸᱰ ᱦᱚᱥᱯᱤᱴᱟᱞ) ᱨᱮ ᱟᱡᱟᱜ ᱯᱟᱲᱦᱟᱣᱮ ᱞᱟᱦᱟ ᱞᱮᱫᱼᱟ ᱾ ᱟᱡ ᱫᱚ ᱑᱙᱒᱑ ᱥᱟᱞᱮ ᱨᱮ ᱥᱚᱱᱟ ᱢᱮᱰᱟᱞ ᱥᱟᱶᱛᱮ ᱮᱞ.ᱮᱢ.ᱯᱤ (L.M.P - Licentiate Medical Practitioners) ᱰᱤᱜᱽᱨᱤᱭ ᱟᱢᱮᱴ ᱞᱮᱫᱼᱟ ᱾ ᱟᱡ ᱫᱚ ᱳᱰᱤᱭᱟ, ᱦᱤᱱᱫᱤ, ᱵᱟᱝᱞᱟ, ᱤᱝᱞᱤᱥ ᱟᱨ ᱵᱟᱨᱢᱤᱡᱽ ᱯᱟᱹᱨᱥᱤ ᱛᱮ ᱟᱹᱰᱤ ᱱᱟᱯᱟᱭ ᱛᱮᱭ ᱨᱚᱲ ᱫᱟᱲᱮᱭᱟᱜ ᱠᱟᱱ ᱛᱟᱦᱮᱸᱫ ᱾ ᱟᱡ ᱨᱤᱱ ᱢᱤᱫᱴᱟᱹᱝ ᱠᱚᱲᱟ ᱜᱤᱫᱽᱨᱟᱹ ᱛᱟᱦᱮᱸ ᱠᱟᱱᱟᱭ, ᱡᱟᱦᱟᱸᱭᱟᱜ ᱧᱩᱛᱩᱢ ᱫᱚ ᱡᱚᱜᱽᱢᱚᱦᱚᱱ ᱫᱟᱥ ᱾ ᱜᱚᱲᱚᱢ ᱠᱚᱲᱟ ᱠᱤᱱᱟᱜ ᱧᱩᱛᱩᱢ ᱫᱚ ᱨᱩᱫᱽᱨᱚᱢᱚᱦᱚᱱ ᱫᱟᱥ ᱟᱨ ᱪᱤᱫᱟᱱᱚᱱᱫᱚ ᱫᱟᱥ ᱾ ᱨᱩᱫᱽᱨᱚᱢᱚᱦᱚᱱ ᱨᱤᱱ ᱵᱟᱨᱭᱟ ᱠᱩᱲᱤ ᱜᱤᱫᱽᱨᱟᱹ ᱢᱮᱱᱟᱜ ᱠᱤᱱᱟ, ᱥᱩᱵᱷᱟᱢᱚᱭᱤ ᱥᱩᱵᱷᱟᱥᱨᱤ ᱫᱟᱥ ᱟᱨ ᱫᱮᱵᱚᱥᱨᱤ ᱫᱟᱥ, ᱪᱤᱫᱟᱱᱚᱱᱫᱚ ᱨᱤᱱᱤᱡ ᱢᱤᱫᱴᱟᱹᱝ ᱠᱚᱲᱟ ᱜᱤᱫᱽᱨᱟᱹ ᱢᱮᱱᱟᱜ ᱮᱭᱟ ᱧᱩᱛᱩᱢ ᱫᱚ ᱪᱚᱱᱫᱽᱨᱚᱠᱟᱱᱛᱚ ᱫᱟᱥ ᱾

## ᱠᱟᱹᱢᱤ ᱡᱤᱭᱚᱱ

ᱰᱟᱠᱴᱚᱨ ᱰᱤᱜᱽᱨᱤ ᱧᱟᱢ ᱠᱟᱛᱮ ᱛᱟᱭᱚᱢ, ᱟᱡ ᱫᱚ ᱰᱨ. ᱠᱳᱭᱞᱟᱥ ᱪᱚᱸᱫᱽᱨᱚ ᱨᱟᱣ ᱟᱜ ᱛᱟᱹᱨᱤ ᱨᱮ ᱰᱟᱠᱴᱚᱨᱤ ᱠᱟᱹᱢᱤᱭ ᱮᱛᱚᱦᱚᱵ ᱞᱮᱫᱼᱟ ᱾ ᱟᱡ ᱫᱚ ᱑᱙᱒᱑ ᱠᱷᱚᱱ ᱑᱙᱒᱘ ᱥᱟᱞᱮ ᱫᱷᱟᱹᱵᱤᱡ ᱢᱮᱰᱤᱠᱟᱞ ᱠᱟᱹᱢᱤ ᱨᱮᱭ ᱛᱟᱦᱮᱸ ᱠᱟᱱᱟ ᱾ ᱚᱱᱟ ᱛᱟᱭᱚᱢ ᱟᱡ ᱫᱚ ᱠᱚᱴᱚᱠ ᱨᱮ ᱟᱡᱟᱜ ᱱᱤᱡᱮ ᱠᱞᱤᱱᱤᱠᱮ ᱮᱛᱚᱦᱚᱵ ᱞᱮᱫᱼᱟ ᱾ ᱟᱡ ᱫᱚ ᱑᱙᱒᱕ ᱥᱟᱞᱮ ᱨᱮ ᱠᱚᱴᱚᱠ ᱨᱮ ᱨᱮᱰ ᱠᱨᱚᱥ ᱥᱳᱥᱟᱭᱴᱤ ᱨᱮᱱᱟᱜ ᱛᱤᱨᱞᱟᱹ ᱠᱚᱞᱭᱟᱬ ᱛᱟᱞᱢᱟ ᱮ ᱮᱛᱚᱦᱚᱵ ᱞᱮᱫᱼᱟ ᱾

ᱟᱡ ᱫᱚ ᱑᱙᱒᱘ ᱥᱟᱞᱮ ᱨᱮ ᱱᱟᱶᱟ ᱫᱤᱞᱞᱤ ᱛᱮᱭ ᱩᱪᱟᱹᱲ ᱞᱮᱱᱟ ᱾ ᱚᱱᱟ ᱥᱮᱨᱢᱟ ᱜᱮ ᱟᱡ ᱫᱚ ᱟᱡ ᱨᱤᱱ ᱢᱮᱱᱴᱚᱨ ᱠᱨᱤᱥᱱᱚ ᱯᱨᱚᱥᱟᱫᱽ ᱵᱨᱚᱦᱢᱚᱪᱟᱨᱤ ᱥᱟᱶ ᱮ ᱵᱟᱯᱞᱟ ᱞᱮᱱᱟ ᱾

## ᱥᱟᱶᱛᱟᱨᱤ ᱡᱤᱭᱚᱱ

ᱟᱡ ᱫᱚ ᱡᱟᱹᱛᱤ ᱵᱷᱮᱫᱽᱼᱵᱷᱟᱹᱣ ᱢᱩᱪᱟᱹᱫ ᱞᱟᱹᱜᱤᱫ ᱮ ᱠᱟᱹᱢᱤ ᱞᱮᱫᱼᱟ ᱾ ᱟᱡ ᱫᱚ ᱜᱤᱫᱽᱨᱟᱹ ᱵᱟᱯᱞᱟ, ᱛᱤᱨᱞᱟᱹ ᱠᱚ ᱪᱮᱛᱟᱱ ᱨᱮ ᱵᱷᱮᱫᱽᱼᱵᱷᱟᱹᱣ ᱟᱨ ᱯᱚᱨᱫᱟ ᱯᱨᱚᱛᱷᱟ ᱵᱤᱨᱩᱫᱷ ᱨᱮᱭ ᱚᱞ ᱞᱮᱫᱼᱟ ᱾ ᱟᱡ ᱫᱚ ᱨᱟᱹᱱᱰᱤ ᱵᱟᱯᱞᱟ ᱟᱨ ᱛᱤᱨᱞᱟᱹ ᱠᱚᱣᱟᱜ ᱟᱹᱭᱫᱟᱹᱨᱤ ᱞᱟᱹᱜᱤᱫ ᱮ ᱠᱟᱹᱢᱤ ᱞᱮᱫᱼᱟ ᱾ ᱥᱤᱧᱚᱛ ᱨᱮᱱᱟᱜ ᱯᱷᱩᱨᱜᱟᱹᱞ ᱞᱟᱲᱟᱣᱱᱟ ᱨᱮ ᱳᱰᱤᱥᱟ ᱠᱷᱚᱱ ᱟᱡ ᱫᱚ ᱢᱤᱫ ᱢᱩᱬᱩᱛ ᱦᱚᱲ ᱮ ᱛᱟᱦᱮᱸ ᱠᱟᱱᱟ ᱾ ᱟᱡ ᱫᱚ ᱟᱥᱚᱠᱟᱭ ᱛᱮ ᱳᱰᱤᱭᱟ ᱛᱮᱭ ᱚᱞ ᱞᱮᱫᱼᱟ, ᱢᱮᱱᱠᱷᱟᱱ ᱦᱤᱱᱫᱤ ᱛᱮᱦᱚᱸᱭ ᱚᱞ ᱞᱮᱫ ᱜᱮᱭᱟ ᱾ ᱟᱡ ᱫᱚ ᱢᱚᱦᱟᱵᱤᱨ, ᱡᱤᱵᱚᱱ ᱟᱨ ᱱᱟᱨᱤ ᱵᱷᱟᱨᱚᱛᱤ ᱞᱮᱠᱟᱱ ᱟᱭᱢᱟ ᱯᱟᱛᱷᱟᱢ ᱠᱚᱭ ᱥᱟᱯᱲᱟᱣ ᱞᱮᱫᱼᱟ ᱾ ᱟᱡ ᱫᱚ ᱵᱚᱱᱟᱨᱚᱥ ᱦᱤᱱᱫᱩ ᱡᱮᱜᱮᱛ ᱵᱤᱨᱫᱟᱹᱜᱟᱲ ᱟᱨ ᱟᱞᱞᱟᱦᱟᱵᱟᱫᱽ ᱡᱮᱜᱮᱛ ᱵᱤᱨᱫᱟᱹᱜᱟᱲ ᱨᱮᱱᱟᱜ ᱥᱚᱱᱮᱨ ᱮᱢ ᱟᱠᱷᱲᱟ ᱨᱮ ᱜᱟᱞᱚᱪ ᱞᱟᱹᱜᱤᱫ ᱠᱚ ᱱᱮᱶᱛᱟ ᱞᱮᱫᱮᱭᱟ ᱾ ᱟᱡ ᱫᱚ 'ᱵᱷᱟᱨᱚᱛᱤ ᱛᱚᱯᱳᱵᱚᱱ ᱥᱚᱝᱜᱷᱚ' ᱧᱩᱛᱩᱢ ᱛᱮ ᱢᱤᱫ ᱜᱟᱶᱛᱟᱭ ᱵᱮᱨᱮᱫ ᱞᱮᱫᱼᱟ, ᱡᱟᱦᱟᱸ ᱫᱚ ᱳᱰᱤᱭᱟ ᱯᱟᱹᱨᱥᱤ ᱞᱟᱦᱟᱱᱛᱤ ᱞᱟᱹᱜᱤᱫ ᱮ ᱠᱟᱹᱢᱤ ᱞᱮᱫᱼᱟ ᱾ ᱠᱩᱱᱛᱟᱞᱟ ᱠᱩᱢᱟᱨᱤ ᱟᱜ ᱥᱟᱶᱦᱮᱫ ᱠᱟᱹᱢᱤ ᱟᱨ ᱥᱟᱶᱛᱟᱨᱤ ᱡᱤᱭᱚᱱ ᱨᱮᱱᱟᱜ ᱮᱱᱮᱢ ᱫᱚ ᱟᱭᱢᱟ ᱫᱷᱟᱣ ᱥᱚᱨᱳᱡᱤᱱᱤ ᱱᱟᱭᱰᱩ ᱥᱟᱶ ᱠᱚ ᱛᱩᱞᱟᱹᱡᱚᱠᱷᱟ ᱟᱠᱟᱫᱼᱟ ᱾

## ᱚᱞ ᱵᱮᱞ ᱠᱚ

ᱟᱡᱟᱜ ᱛᱤᱱᱟᱹᱜ ᱜᱟᱱ ᱧᱩᱛᱩᱢᱟᱱ ᱠᱟᱹᱢᱤ ᱠᱚᱫᱚ ᱦᱩᱭᱩᱜ ᱠᱟᱱᱟ:

* *ᱚᱧᱡᱚᱲᱤ*
* *ᱚᱨᱪᱚᱱᱟ*
* *ᱥᱯᱩᱞᱤᱝᱜᱚ*
* *ᱟᱦᱣᱟᱱ*
* *ᱯᱟᱨᱚᱥᱢᱚᱬᱤ*
* *ᱠᱟᱲᱤ ᱵᱚᱦᱩ*

## ᱜᱩᱨ

ᱠᱩᱱᱛᱟᱞᱟ ᱠᱩᱢᱟᱨᱤ ᱥᱟᱵᱚᱛ ᱫᱚ ᱒᱓ ᱟᱜᱚᱥᱴ ᱑᱙᱓᱘ ᱥᱟᱞᱮ ᱨᱮ ᱟᱹᱰᱤ ᱠᱚᱢ ᱩᱢᱮᱨ (᱓᱗ ᱥᱮᱨᱢᱟ) ᱨᱮ ᱫᱤᱞᱞᱤ ᱨᱮᱭ ᱵᱚᱸᱜᱟ ᱛᱟᱞᱟ ᱞᱮᱱᱟ ᱾

## ᱥᱟᱹᱠᱷᱭᱟᱹᱛ

## ᱵᱟᱦᱨᱮ ᱡᱚᱱᱚᱲ

* ᱳᱰᱤᱭᱟ ᱣᱤᱠᱤᱯᱤᱰᱤᱭᱟ ᱨᱮ ᱠᱩᱱᱛᱟᱞᱟ ᱠᱩᱢᱟᱨᱤ ᱥᱟᱵᱚᱛ